Kreppan margnefnda hefur vissulega áhrif á Lækna-daga sem framundan eru í janúar en þó er alls ekki allt með öllu illt , segir Arna Guðmundsdóttir , formaður Fræðslustofnunar lækna , sem skipuleggur nú Læknadaga í 5. sinn . Jákvæð áhrif kreppunnar birtast í auknu framlagi íslenskra lækna til dagskrárinnar og aldrei hafa fleiri sótt um að vera með framlag á Læknadögum en einmitt nú . Ein helsta breytingin sem snýr að kostnaðarhluta Læknadaganna felst í því að þátttökugjald hækkar úr tíu í fjórtán þúsund krónur og nú greiða allir þátttökugjald , fyrirlesarar jafnt og aðrir . „ Þetta er sannarlega nokkur hækkun en það má segja að þátttökugjaldið hafi verið mjög hagstætt fram að þessu . Læknadagar standa í fimm daga frá morgni til kvölds með þéttskipaðri dagskrá málþinga , fyrirlestra og kynninga . Það þykir ekki mikið að greiða tvöfalda þessa upphæð fyrir dagnámskeið víðast hvar svo þetta verður að teljast afskaplega sanngjarnt . Þá er líka hægt að sleppa með 6000 kr. ef keyptur er dagpassi eða 12.000 í stað 14.000 ef greitt er tímanlega á netinu . Við tókum ennfremur þá ákvörðun að láta alla greiða þátttökugjald núna , fyrirlesara líka , en það tíðkast á flestum ráðstefnum bæði erlendis og hér heima . “ Þrátt fyrir að réttlæta megi hækkað þátttökugjald og færa rök fyrir því að talsvert fáist fyrir aurana þá er ljóst að ástæðan er verri fjárhagsstaða Fræðslustofnunar lækna en verið hefur . Rétt er að rifja upp að fjármagn Fræðslustofnunar er upphaflega tilkomið sem framlag frá Domus Medica þegar sá félagsskapur var formlega lagður niður og er kveðið svo á um í stofnskrá Fræðslustofnunar að nýta megi vexti af höfuðstól en ekki ganga á höfuðstólinn sjálfan . Arna segir að á undanförnu ári hafi höfuðstóllinn rýrnað um ein 12% og því engar vaxtatekjur að hafa . „ Við verðum því að haga seglum eftir vindi og kljúfa kostnað við Læknadagana með öðrum hætti eða fara fram á að breytingar verði gerðar á stofnskrá Fræðslustofnunarinnar ef takast á að leiðrétta þennan halla . Læknadagar hafa hingað til staðið undir sér og okkar markmið er að svo verði áfram . Hins vegar þykir okkur heldur ómaklegt að ætlast til að þingið skili slíkum hagnaði að það leiðrétti tap á sjóðum sem urðu vegna bankahruns . “ Aðspurð um hvort eitthvert þema sé ráðandi í væntanlegri dagskrá segir Arna ekki svo vera . „ Einkenni Læknadaganna er mikil fjölbreytni . Þarna verða nær allar sérgreinar með innlegg ásamt umræðu um lyfjamál , heilsuhagfræði , skipulag heilbrigðisþjónustu á landsbyggðinni og margt fleira . “ „ Læknadagar hafa hingað til staðið undir sér og okkar markmið er að svo verði áfram , ” segir Arna Guðmundsdóttir .